Protiv bivšeg pomoćnika ministra obrane Ive Bačića USKOK je podigao novu optužnicu kojom ga tereti za primanje mita tako što je jednoj tvrtki namjestio javni natječaj za obnovu vojarne, a zauzvrat od nje dobio kuhinju vrijednu 52 tisuće kuna.USKOK je 53-godišnjeg Bačića optužio da se kao pomoćnik ministra u Upravi za materijalne resurse Ministarstva obrane (MORH) ovlašten za nabavu početkom svibnja 2007. dogovorio o fiktivnome pozivnom natječaju s tvrtkom koja, u skladu s prije sklopljenim ugovorom, nije mogla naplatiti izvedene građevinske radove na jednoj vojarni.Bačić se, tvrde u USKOK-u, dogovorio da će po hitnom postupku provesti natječaj na koji će se pozvati tvrtke čije će ponude biti veće od ponude tvrtke s kojom se dogovorio da mu nakon dobivanja posla zauzvrat kupi kuhinju po njegovu izboru.Nakon fiktivnog natječaja, Bačić je u ime MORH-a u lipnju 2007. s tvrtkom sklopio ugovor o rekonstrukciji jedne vojarne, vrijedan četiri milijuna i 450 tisuća kuna, nakon čega je tvrtka ministarstvu za izvedene radove već 2. srpnja ispostavila prvu privremenu situaciju na iznos od tri milijuna i 397 tisuća kuna. Tvrtka je, po dogovoru, nakon toga Bačiću kupila kuhinju ELITE, vrijednu nešto više od 52 tisuće kuna, koju je on izabrao.Kuhinja mu je 27. prosinca isporučena i montirana u njegovu stanu u Zagrebu, kažu u USKOK-u, koji je u optužnici predložio da se bivšem pomoćniku ministra obrane oduzme imovinska korist ostvarena kaznenim djelom.Bačićev branitelj Ivo Farčić rekao je za Hinu da nije upoznat s podizanjem optužnice."Mog branjenika su istražitelji nedavno ispitali o najnovijim optužbama koje on odlučno odbacuje", izjavio je Farčić i dodao kako nije upoznat sa sadržajem optužnice za koju smatra da je "ustvari potpora prvoj USKOK-ovoj optužbi iz afere 'kamioni' o kojoj ovih dana konačnu odluku treba donijeti Vrhovni sud".Taj je sud, naime, krajem listopada raspravljao o žalbama na prvostupanjsku presudu kojom je su Bačić i njegov nadređeni - bivši ministar obrane Berislav Rončević osuđeni zbog kupnje skupljih i lošijih kamiona za Hrvatsku vojsku, čime je država navodno oštećena za 10,2 milijuna kuna. Rončević je osuđen na četiri godine zatvora, a Bačić na dvije godine.Odluka Vrhovnog suda još nije objavljena.

(H)